આણંદ શહેરમાં સરદાર ગંજ વિસ્તારમાં આવેલી ચૈતન્ય પાર્ક સોસાયટીમાં મૂળ રાજસ્થાનના સિરોહી જિલ્લાના દિનેશભાઈ વનાજી ચૌધરી (ઉંમર ૩૬ વર્ષ) પોતાની પત્ની રાજેશ્વરીબેન, સાળો ભાવેશભાઈ તેમજ ત્રણ દિકરીઓ અને એક પુત્ર સહિતના પરિવાર સાથે છેલ્લા ચાર વર્ષથી રહે છે. અને આણંદ સરદાર ગંજ ખાતે કોસ્મેટીક ગંગા એજન્સી નામની દુકાન ચલાવી પોતાનું તેમજ પરિવારનું ગુજરાન ચલાવે છે. સોમવારે રાત્રે દિનેશભાઈ તેમની પત્ની, તેમનો સાળો અને સંતાનો જમ્યા બાદ રાત્રિના સુમારે ગરમીથી રાહત મેળવવા માટે પોતાના મકાનમાં આવેલા મુખ્ય હોલમાં સુઈ ગયા હતાં. દરમિયાન રાત્રે ત્રાટકેલા તસ્કરોએ દિનેશભાઈના મકાનની બારીની ગ્રીલ તોડી અંદર પ્રવેશી તિજોરીમાંથી ૮થી ૧૦ કિલો ચાંદી ૩૦૦ ગ્રામ સોનુ તેમજ રોકડા રૂ 7 લાખ સહિતની મતા ચોરી કરી હતી. ત્યારબાદ નજીકમાં જ આવેલા રાકેશભાઈ દિલીપભાઈ રાજપૂતના મકાનની બારી તોડી અંદર પ્રવેશી તિજોરીમાંથી સોનાના દાગીના કિંમત રૂ. 40000ની ચોરી કરી મકાનના દરવાજાને બહારથી દોરડા વડે બાંધી દીધો હતો. પછી તસ્કરો નજીકમાં આવેલા મયુરીબેન પ્રજ્ઞેશભાઈ પટેલના ઘરમાં બારીની ગ્રીલ તોડી પ્રવેશ્યા હતા અને રૂ. 8 હજાર ઉપરાંતની ચોરી કરી તસ્કરો લઈ ગયા હતા.